Specialiųjų pirkimo sąlygų Priedas Nr. 7.1

**KARŠTO VANDENS SKATIKLIŲ PAKEITIMO PASLAUGŲ TEIKIMO SUTARTIS NR.**

**BENDROJI DALIS**

1. **SĄVOKOS IR APIBRĖŽIMAI**

Sutartyje, išskyrus atvejus, jeigu kontekstas reikalautų kitos reikšmės, toliau nurodytos sąvokos turi tokias reikšmes:

* 1. **Sutartis** – viešojo pirkimo – pardavimo sutartis, susidedanti iš Šalių atskirai pasirašomos Sutarties bendrosios dalies ir atskirai Šalių pasirašomos Sutarties specialiosios dalies, su visais jų priedais ir su visais esamais ir būsimais jų sąlygų pakeitimais bei papildymais.
  2. **Sutarties bendroji dalis** – sudėtinė ir neatskiriama Sutarties dalis, nustatanti Sutarties nuostatas bei Užsakovo ir Vykdytojo teises, pareigas bei atsakomybę. Toliau tekste nuorodos į Sutarties punktus reiškia nuorodas į jos bendrosios dalies punktus, nebent tekste nurodyta kitaip.
  3. **Sutarties specialioji dalis** – sudėtinė ir neatskiriama Sutarties dalis, kurioje nustatytos specialiosios Sutarties sąlygos, taikomos Užsakovui ir Sutartį su juo sudariusiam Vykdytojui.
  4. **Šalis** – Užsakovas arba Vykdytojas kiekvienas atskirai. **Šalys** – Užsakovas ir Vykdytojas abu kartu.
  5. **Vykdytojas** –  asmuo ar asmenų grupė, nurodytas (-a) šios Sutarties specialiojoje dalyje, teikiantis Sutartyje nurodytas Paslaugas Užsakovui.
  6. **Užsakovas** – Sutarties specialiojoje dalyje nurodytas juridinis asmuo, perkantis Sutarties specialiojoje dalyje nurodytas Paslaugas iš Vykdytojo.
  7. **Trečioji šalis** – bet kuris kitas fizinis ar juridinis asmuo, kuri nėra Sutarties Šalis.
  8. **Paslaugos** - Sutartyje ir techninėje specifikacijoje nurodytos Vykdytojo parduodamos / suteikiamos ir Užsakovo perkamos Paslaugos.
  9. **Pasiūlymas** – Užsakovui vykdant pirkimo procedūras, Vykdytojo pateiktų dokumentų visuma Paslaugoms pagal Sutartį vykdyti.
  10. **Techninė specifikacija** – dokumentas, kuriame nustatyti Paslaugoms taikomi reikalavimai bei kiti Paslaugas apibūdinantys duomenys, įskaitant visus pagal Sutartį daromus šio dokumento papildymus ir pataisymus.
  11. **Sutarties kaina** – Sutartyje apibrėžta pinigų suma, už kurią Vykdytojas savo rizika suteiks Paslaugas Sutartyje nustatytais terminais ir sąlygomis. Į Sutarties kainą ir Paslaugų įkainį įeina visi mokesčiai ir visos tiesioginės ir netiesioginės Vykdytojo išlaidos (įskaitant, bet neapsiribojant sutikimų, leidimų, suderinimų gavimą, jei tai reikalinga Sutarties įvykdymui), apimančios viską, ko reikia visiškam ir tinkamam Sutarties įvykdymui.
  12. **Paslaugų įkainiai** - Sutarties specialiojoje dalyje nurodyti įkainiai (jei nurodyti), pagal kuriuos Užsakovas moka už perkamas Paslaugas, įskaitant visas išlaidas ir mokesčius.
  13. **Užtikrinimas** – Konkurso sąlygas ir Sutartyje nustatytas sąlygas atitinkanti pagal Sutartyje nustatytą tvarką išduota besąlyginė ir neatšaukiama banko ar kitos kredito įstaigos išduota Sutarties įvykdymo užtikrinimo banko garantija arba draudimo bendrovės laidavimo draudimo raštas.
  14. **PVM** – Pridėtinės vertės mokestis.

1. **SUTARTIES OBJEKTAS**
   1. Vykdytojas įsipareigoja suteikti Užsakovui Sutartyje ir Techninėje specifikacijoje nurodytas Paslaugas, o Užsakovas įsipareigoja priimti tinkamai suteiktas Paslaugas ir sumokėti už jas Sutartyje nustatytomis sąlygomis ir tvarka. Paslaugas Vykdytojas turi suteikti vadovaujantis teisės aktais, reglamentuojančiais Sutartyje numatytų paslaugų teikimą.
   2. Jei Sutarties specialiojoje dalyje yra nurodyta, jog užsakomas kiekis yra preliminarus yra laikoma, jog nurodytas užsakomas kiekis yra orientacinis, t. y. Užsakovas, atsižvelgiant į faktinį poreikį, turi teisę užsakyti ir mažesnį, ir didesnį Paslaugų kiekį, (nei nurodytas preliminarus Paslaugų kiekis), neviršijant Sutarties specialiojoje dalyje numatytos maksimalios Sutarties kainos (toliau – Sutarties kaina).
2. **PASLAUGŲ KAINA (ĮKAINIAI) IR ATSISKAITYMO TVARKA**
   1. Sutarties kaina (ar paslaugų įkainis) nurodoma Sutarties specialiojoje dalyje. Sutarties kaina (ar įkainiai) yra negalinti išaugti pinigų suma, mokėtina Sutartyje numatytomis sąlygomis ir tvarka už Vykdytojo visų Sutartyje numatytų Paslaugų tinkamą suteikimą. Visi ir bet kokie medžiagų, priemonių, darbų paslaugų, įrangos kainos pasikeitimai, valiutų kursų pasikeitimai, infliacija, mokesčių tarifai (išskyrus Sutarties 3.3 punkte nurodytą PVM mokesčio pasikeitimą bei atvejus, kai Sutarties kaina yra peržiūrima ir indeksuojama Sutartyje numatyta tvarka), darbo užmokesčio dydžio pasikeitimai ar kitokio pobūdžio veiksniai neįtakoja ir nekeičia Sutarties kainos (įkainių).
   2. Jeigu, siekiant laiku ir tinkamai įvykdyti Sutartį, reikia papildomų sąnaudų, kurių Vykdytojas nenumatė sudarant šią Sutartį, bet turėjo ir galėjo jas numatyti pagal Pirkimo ar Sutarties sąlygas, ir papildomos sąnaudos yra būtinos Sutarčiai tinkamai įvykdyti, tokios sąnaudos priskiriamos Vykdytojui ir Užsakovo neapmokamos.
   3. Sutarties vykdymo laikotarpiu pasikeitus PVM Sutarties kaina (įkainiai) perskaičiuojama toms Paslaugoms, kurios suteikiamos ir aktuojamos po teisės akto, taikant naują teisės akte nurodytą PVM. Pasikeitus ir taikant naują PVM, Sutarties pakeitimas  neforminamas.
   4. Vykdytojas suteikęs paslaugą (-as) Užsakovui pateikia suteiktų paslaugų priėmimo-perdavimo aktą (arba teikia suteiktų paslaugų aktus kas mėnesį, jei paslaugų teikimas yra tęstinis ir nepertraukiamas). Kartu su suteiktų paslaugų aktu Vykdytojas privalo pateikti visus dokumentus, kurie privalomi pateikti (atsižvelgiant į paslaugos pobūdį). Užsakovas per 5 (penkias) darbo dienas nuo akto gavimo apžiūri suteiktas paslaugas, priima paslaugas ir pasirašo aktą arba nepasirašo jo nurodydamas pagrįstas atsisakymo pasirašyti aktą priežastis. Tokiu atveju Vykdytojas ištaiso nurodytus trūkumus / defektus ir teikia aktą Užsakovui pakartotinai šiame Sutarties punkte nurodytu būdu.
   5. PVM sąskaitą faktūrą Vykdytojas pateikia per 5 (penkias) darbo dienas nuo priėmimo-perdavimo akto pasirašymo. PVM sąskaita faktūra Užsakovui pateikiama tik pasirašius Paslaugų priėmimo–perdavimo aktą. Jei sąskaita-faktūra pateikiama nesant pasirašyto suteiktų paslaugų akto, Užsakovas turi teisę tokios sąskaitos nepriimti.
   6. Užsakovas sumoka Vykdytojui už faktiškai suteiktas Paslaugas per 30 (trisdešimt) dienų po sąskaitos faktūros gavimo ir perdavimo – priėmimo akto pasirašymo (jeigu Sutarties specialiojoje dalyje numatyta, jog jis pasirašomas). PVM sąskaitas faktūras Vykdytojas privalo pateikti per Sąskaitų administravimo bendrąją informacinę sistemą (toliau – SABIS). Jei PVM sąskaita faktūra bus pateikta ne per SABIS, Užsakovas laikys, kad PVM sąskaita faktūra nėra gauta, o apmokėjimo terminai bus skaičiuojami tik nuo to momento, kai PVM sąskaita faktūra bus gauta per SABIS.
   7. Sutarties kaina (įkainiai) gali būti perskaičiuojama (indeksuojama) žemiau nurodytomis sąlygomis bei tvarka:
      1. Sutarties kainos perskaičiavimas inicijuojamas rašytiniu bet kurios Šalies prašymu;
      2. Sutarties kaina pirmą kartą perskaičiuojama (didinama arba mažinama) ne anksčiau kaip praėjus 12 (dvylikai) mėnesių nuo Sutarties įsigaliojimo dienos. Sutarties kaina gali būti perskaičiuojama ne dažniau nei kas 12 (dvylika) mėnesių, skaičiuojant šį laikotarpį nuo paskutinio Sutarties kainos perskaičiavimo (indeksavimo).
      3. Sutarties kaina (be PVM) yra perskaičiuojama vadovaujantis Valstybės duomenų agentūros skelbiamais paslaugų kainų indekso pokyčio (toliau - PKI) duomenimis, kurie skelbiami internete adresu: <https://osp.stat.gov.lt/statistiniu-rodikliu-analize?indicator=S7R261#/> (arba atitinkama jo atitiktimi ateityje) Indeksų pokyčio palyginimui naudojamų duomenų eilutė yra „ūkio subjektams suteiktų paslaugų kainų indeksai (PKI) ir pokyčiai“ bei „ūkio subjektams suteiktų paslaugų kainų indeksai“. Atlikdamos perskaičiavimą Šalys vadovaujasi aukščiau nurodytu ketvirčio rodikliu iš kitos Šalies nereikalaudamos pateikti oficialaus Valstybės duomenų agentūros ar kitos institucijos išduoto dokumento ar patvirtinimo.
      4. Sutarties kaina (be PVM) ar Paslaugų įkainis (be PVM) perskaičiuojama tik tuo atveju, jei gautas PKI pokytis (teigiamas ar neigiamas) yra didesnis kaip 5 (penki) procentai. Skaičiuojama trijų skaičių po kabelio tikslumu.
      5. Perskaičiavimas netaikomas paslaugoms, kurios iki Sutarties kainos perskaičiavimo (įforminimo rašytiniu šalies susitarimu), yra atliktos ir perduotos Užsakovui, neatsižvelgiant į tai, yra šios paslaugos apmokėtos ar ne.
      6. Perskaičiuota Sutarties kaina (ar Paslaugų įkainiai) įforminama Sutarties šalių įgaliotų atstovų pasirašomu Sutarties pakeitimu.
      7. Paslaugų įkainiai (be PVM) yra perskaičiuojami pagal formulę: **a1 = naujausias indeksas / pradinis indeksas x a.** a1 – perskaičiuotas paslaugos įkainis; a – Sutartyje nurodytas paslaugos įkainis (jei ji jau buvo perskaičiuota, tai po paskutinio perskaičiavimo); Indeksas naujausias  – prašymo dėl kainos perskaičiavimo gavimo dieną paskutinis paskelbtas ketvirčio PKI; Indeksavimo pradžia / pradinis indeksas – Sutarties sudarymo dienos ketvirčio PKI.
      8. Sutarties kaina yra perskaičiuojama pagal formulę: **b1 = naujausias indeksas / pradinis Indeksas x b.** b1 – perskaičiuota Sutarties kaina (Eur be PVM); b – Sutartyje nurodyta Sutarties kaina (Eur be PVM)) (jei ji jau buvo perskaičiuota, tai po paskutinio perskaičiavimo) atimant atliktų ir priėmimo-perdavimo aktais Užsakovui perduotų paslaugų kainą (be PVM). Indeksas naujausias  – prašymo dėl kainos perskaičiavimo gavimo dieną paskutinis paskelbtas ketvirčio PKI; Indeksavimo pradžia / pradinis indeksas – Sutarties sudarymo dienos ketvirčio PKI.
3. **ŠALIŲ PAREIGOS IR TEISĖS**
   1. Vykdydamos Sutartį Šalys įsipareigoja veikti sąžiningai viena kitos atžvilgiu, bendradarbiauti ir nedelsiant informuoti viena kitą raštu apie aplinkybes, keliančias grėsmę tinkamam Šalių įsipareigojimų pagal Sutartį vykdymui.
   2. **Užsakovas įsipareigoja**:
      1. Sudaryti sąlygas, bei suteikti visą reikalingą informaciją ar dokumentus, reikalingus tinkamam Paslaugų teikimui;
      2. priimti Vykdytojo suteiktas kokybiškai atliktas Paslaugas ir Sutartyje numatytomis sąlygomis ir tvarka už jas atsiskaityti.
   3. **Užsakovas turi teisę:**
      1. atsisakyti priimti nekokybiškai ar ne laiku suteiktas Paslaugas ar jų dalį ir nepasirašyti suteiktų Paslaugų akto, jei Paslaugos suteiktos nekokybiškai, netinkamai, su trūkumais, nepilnos apimties, nėra pateikti (visi ar dalis) tinkami lydintieji dokumentai ar yra bet kokie kiti suteiktų Paslaugų trūkumai;
      2. jeigu Paslaugos atliktos arba atliekamos nekokybiškai, nesilaikant Sutartyje ir teisės aktuose nustatytų reikalavimų, sustabdyti Paslaugų vykdymą ir reikalauti neatlygintinai pašalinti nurodytus trūkumus. Trūkumų šalinimo laikas į Paslaugų teikimo trukmę neįskaičiuojamas;
      3. Vykdytojui nevykdant arba netinkamai vykdant sutartinius įsipareigojimus ir / ar esant grėsmei, kad Sutartis nebus įvykdyta laiku ar apskritai įvykdyta, raštu įspėjęs Vykdytoją, turi teisę sustabdyti savo sutartinių įsipareigojimų vykdymą (įskaitant, bet tuo neapsiribojant atsiskaitymus), atitinkamai tol, kol Vykdytojas tinkamai įvykdys pradelstus įsipareigojimus / Sutartį ar pateiks Sutarties tinkamą įvykdymą pagrindžiančius įrodymus;
      4. pasinaudoti kitomis įstatymų ar šioje Sutartyje numatytomis teisėmis.
   4. **Vykdytojas įsipareigoja:**
      1. teikti Paslaugas šioje Sutartyje ir jos prieduose nurodyta apimtimi, sąlygomis ir tvarka;
      2. Paslaugas teikti savo rizika bei sąskaita, pagal geriausius visuotinai pripažįstamus profesinius standartus ir gerą praktiką, panaudojant visus reikiamus įgūdžius, žinias, vadovautis vykdomai Vykdytojo veiklai taikomais reikalavimais;
      3. per 10 (dešimt) darbo dienų, jei atskirame Užsakovo nurodyme ar Techninėje specifikacijoje nenurodyta kitaip, savo sąskaita pašalinti visus Paslaugų suteikimo trūkumus. Paslaugų perdavimas ir priėmimas Sutartyje nustatyta tvarka nepašalina Vykdytojo pareigos ištaisyti Paslaugų trūkumus, jei tokie išaiškėtų jau po Paslaugų perdavimo;
      4. savo sąskaita, jeigu to reikalauja Paslaugų atlikimas, užtikrinti saugų darbą, priešgaisrinę ir aplinkos apsaugą, darbo higieną bei kitų Teisės aktų nustatytų reikalavimų, taikomų teikiant Paslaugas, vykdymą; vadovaujantis Lietuvos Respublikos asmens duomenų teisinės apsaugos įstatymu, savo lėšomis ir priemonėmis užtikrinti gautų duomenų apsaugą, atsakyti už gautų duomenų konfidencialumą ir saugą;
      5. visą Paslaugų teikimo laikotarpį kaupti, saugoti ir tvarkyti visus Vykdytojo pagal Sutartį privalomus parengti (gauti), pateikti ir jam vykdant Sutartį perduotus dokumentus, kitą dokumentaciją bei medžiagą. Užsakovui paprašius, grąžinti visus iš Užsakovo gautus Sutarčiai vykdyti reikalingus dokumentus, o jei tokio prašymo nėra - po Sutarties įvykdymo per 10 (dešimt) dienų dokumentus grąžinti Užsakovui savo iniciatyva, ar sunaikinti, nebent teisės aktai imperatyviai numato juos Vykdytojui archyvuoti. Vykdytojas praradęs, sunaikinęs, sugadinęs ar padaręs kitokią žalą tokiai dokumentacijai (medžiagai), privalo ją tinkamai atkurti ir atlyginti Užsakovui dėl to kilusius nuostolius;
      6. užtikrinti, kad Sutarties sudarymo momentu ir visą jos galiojimo laikotarpį Vykdytojo darbuotojai, teikiantys Paslaugas, turėtų reikiamą kvalifikaciją ir patirtį, reikalingą Sutarties vykdymui;
      7. jei šia sutartimi yra sukuriama intelektinė nuosavybė Vykdytojas iš anksto perleidžia visas turtines intelektinės nuosavybės teises į šia sutartimi sukurtus kūrinius (pvz. brėžinius, programinę įrangą, logotipus ir t.t.) neribotam laikotarpiui, neribota apimtimi bei neribojant teritorija be jokio papildomo užmokesčio. Intelektinės nuosavybės teisės pereina nuo priėmimo-perdavimo akto pasirašymo.
      8. vykdyti Užsakovo nurodymus, susijusius su Paslaugų teikimu, neprieštaraujančius Teisės aktams ir (ar) šiai Sutarčiai;
      9. apsaugoti Užsakovą nuo bet kokių pretenzijų, susijusių su Vykdytojo atliekamomis Paslaugomis ir jų rezultatu pagal šią Sutartį. Jeigu yra pareikšta pretenzija, dėl bet kokių Vykdytojo įsipareigojimų netinkamo vykdymo ar nevykdymo šios Sutarties pagrindu, Vykdytojas, Užsakovui pareikalavus, privalo savo sąskaita vesti derybas dėl pretenzijos išsprendimo. Tuo atveju, jeigu dėl Vykdytojo įsipareigojimų vykdymo pagal Sutartį, bet kokius papildomus nuostolius pagal pareikštas pretenzijas patiria Užsakovas, Vykdytojas įsipareigoja juos kompensuoti Užsakovui;
      10. apsaugoti Užsakovo turtą nuo nuostolių, apgadinimo ar sunaikinimo, atsiradusių dėl Vykdytojo  veiksmų ar neveikimo, o jei tokių nuostolių atsirastų – juos atlyginti;
      11. Vykdytojas įsipareigoja visu sutarties vykdymo laikotarpiu laikytis aplinkos apsaugos vadybos sistemos LST EN ISO 14001:2015 arba lygiaverčio standarto reikalavimų bei laikytis LR aplinkos ministro 2011-06-28 įsakymu Nr. D1-508 patvirtinto „dėl produktų, kurių viešiesiems pirkimams ir pirkimams taikytini aplinkos apsaugos kriterijai, sąrašo, aplinkos apsaugos kriterijų ir aplinkos apsaugos kriterijų, kuriuos perkančiosios aprašo patvirtinimo“ (toliau – Aprašas) nurodytų aplinkosauginių principų. Siekiant, jog sutarties vykdymo metu būtų sunaudojama kuo mažiau gamtos išteklių, bei laikantis Aprašo 4.4.1. p. nurodyto principo, Vykdytojas įsipareigoja mažinti popieriaus sunaudojimą, atsisakyti nebūtino dokumentų kopijavimo ir spausdinimo. Esant būtinybei spausdinti naudojamas perdirbtas popierius, kuris atitinka žaliojo pirkimo reikalavimus, patvirtintus Apraše nurodytus reikalavimus. Užsakovas turi teisę bet kada, bet kuriuo metu tikrinti kaip Vykdytojas laikosi šių įsipareigojimų, t. y. turi teisę reikalauti pateikti paaiškinimus, paklausimus, kitus dokumentus bei kitą informaciją;
      12. tinkamai vykdyti kitus įsipareigojimus ir pareigas, numatytus šioje Sutartyje ir Teisės aktuose.
   5. Įrenginiai, prietaisai, įtaisai, mechanizmai, atsarginės dalys, kompiuterinės programos, kurie turi būti sumontuoti ir (arba) instaliuoti ir (arba) perduoti Užsakovui vykdant Sutartį, ir medžiagos turi atitikti 2022-04-08 Europos Sąjungos Tarybos reglamentu 2022/576 įtvirtintus reikalavimus, t. y negali būti importuojamos iš šalių, iš kurių importas yra draudžiamas pagal taikomas Europos Sąjungos ribojamąsias priemones (sankcijas).
4. **ŠALIŲ PAREIŠKIMAI IR GARANTIJOS**
   1. Kiekviena iš Šalių pareiškia ir garantuoja kitai Šaliai, kad:
      1. Šalis yra tinkamai įsteigta ir teisėtai veikia pagal Lietuvos Respublikos įstatymus;
      2. Sutarties pasirašymo dieną Šalims šios Sutarties sąlygos yra aiškios ir vykdytinos. Šalys Sutartį perskaitė, suprato jos turinį ir pasekmes, priėmė ją kaip atitinkančią jų tikslus ir ją pasirašė tinkamai įgalioti atstovai.
   2. Vykdytojas patvirtina ir garantuoja, kad:
      1. turi visas licencijas, leidimus, pažymas, pažymėjimus, galiojančius atestatus, įgaliojimus ir kitus dokumentus, suteikiančius teisę teikti Vykdytojo siūlomas Paslaugas, taip pat žinias ir reikalingus pajėgumus Paslaugoms suteikti, ir įsipareigoja, Užsakovui pareikalavus, pateikti tai patvirtinančius įrodymus;
      2. prieš pasirašant Sutartį detaliai susipažino, išsamiai išanalizavo ir suprato reikalavimus, keliamus Paslaugų teikimui; turėjo galimybę raštu pateikti visas pastabas Užsakovui; įvertino visus Vykdytojo įsipareigojimus, būtinus Sutarčiai vykdyti, bei tuo remiantis pateikė Pasiūlymo kainą (įkainius), įskaičiuodamas visas išlaidas, būtinas Paslaugų pagal šią Sutartį teikimui, bei prisiima riziką dėl to, kad ne dėl nuo Užsakovo priklausančių aplinkybių padidės su Sutarties vykdymu susijusios Vykdytojo išlaidos ir (arba) Vykdytojui Sutarties vykdymas taps sudėtingesnis;
      3. yra susipažinęs su akcinės bendrovės „Kauno energija“ ir jos dukterinių įmonių korupcijos prevencijos politika bei privatumo politika, kurios viešai skelbiamos Užsakovo interneto svetainėje www.kaunoenergija.lt ir įsipareigoja laikytis jų nuostatų ta apimtimi, kuri reikalinga tinkamai asmens duomenų apsaugai užtikrinti.
   3. Jei paaiškėja, kad kuris nors šioje Sutartyje nurodytas Šalių patvirtinimas ir (ar) garantija yra melagingi ir (ar) klaidingi, tai Šalis privalo atlyginti kitai Šaliai dėl tokio melagingo ir (ar) klaidingo patvirtinimo ir (ar) garantijos patirtus nuostolius.
   4. Nei viena iš Šalių neturi teisės perleisti trečiajai šaliai savo teisių ar įsipareigojimų, atsirandančių iš šios Sutarties, be atskiro raštiško kitos Šalies sutikimo.
5. **ŠALIŲ ATSAKOMYBĖ**
   1. Už sutartinių įsipareigojimų nevykdymą ar netinkamą vykdymą Šalys atsako šioje Sutartyje ir Teisės aktuose nustatyta tvarka. Vykdytojas visiškai atsako tiek už savo, tiek ir kitų pasitelktų asmenų veiksmus  Sutarties vykdymo metu teikiant Paslaugas ir įsipareigoja Užsakovui ir tretiesiems asmenims atlyginti visą dėl netinkamo Paslaugų teikimo atsiradusią žalą (tiesioginius ir netiesioginius nuostolius).
   2. Užsakovui laiku nesumokėjus už suteiktas ir priimtas Paslaugas, Vykdytojas turi teisę be atskiro įspėjimo pradėti skaičiuoti Užsakovui 0,05 proc. dydžio delspinigius nuo laiku neapmokėtos sumos su PVM už kiekvieną uždelstą dieną.
   3. Vykdytojui nesuteikus Paslaugų Sutartyje numatytais terminais ar nepašalinus Paslaugų teikimo trūkumų, Užsakovas turi teisę be atskiro įspėjimo pradėti skaičiuoti Vykdytojui 0,05 proc. dydžio delspinigius už kiekvieną tokio vėlavimo dieną, nuo nesuteiktų ar vėluojamų suteikti Paslaugų kainos su PVM.
   4. Vykdytojui vienašališkai nutraukus Sutartį prieš terminą nesant Užsakovo kaltės, Vykdytojas sumoka Užsakovui 10 (dešimties) procentų dydžio baudą nuo Sutarties kainos su PVM.
   5. Jei Užsakovas nutraukia Sutarties galiojimą dėl Vykdytojo kaltės, Vykdytojas moka Užsakovui 10 (dešimties) procentų dydžio baudą nuo Sutarties kainos su PVM.
   6. Vykdytojas, be Užsakovo rašytinio sutikimo sudaręs subteikimo sutartį ar Sutarties vykdymo metu be tokio sutikimo pakeitęs subteikėją (tais atvejais, kai subteikėjo pajėgumais remiamasi kvalifikacijos reikalavimų atitikimui), moka Užsakovui 3 (trijų) procentų baudą nuo Sutarties kainos su PVM
   7. Jei Vykdytojas laiku nepateikia Užtikrinimo (ar kitų polisų), ar nepratęsia jų galiojimo Sutartyje nustatytomis sąlygomis ir tvarka, moka Užsakovui už kiekvieną praleistą pateikti / pratęsti Užtikrinimą (ar kitus nurodytus polisus) dieną 100 (vieno šimto) eurų baudą.
   8. Šalys pareiškia, kad Sutartyje numatytos netesybos yra teisingos ir laikomos minimaliais neginčijamais Užsakovo nuostoliais, kurių nereikia įrodinėti, neatsižvelgiant į tai, kokia apimtimi Sutartyje numatytos prievolės yra įvykdytos.
   9. Vykdytojui priskaičiuotos netesybos ar nuostoliai, Užsakovo pasirinkimu, atlyginami vienu iš būdų:
      1. Užsakovo Vykdytojui mokėtinos sumos įskaitomos atliekant vienašalį įskaitymą Vykdytojui priskaičiuotų netesybų ar nuostolių sumoje; arba
      2. nesant mokėtinų sumų ar jų nepakankant, Užsakovas pateikia raštišką reikalavimą Vykdytojui dėl jų sumokėjimo per Užsakovo nurodytą terminą, kuris negali būti trumpesnis nei 10 (dešimt) darbo dienų; arba,
      3. Užsakovas pasinaudoja sutarties įvykdymo užtikrinimu (jeigu taikoma).
   10. Šalys turi teisę reikalauti atlyginti dėl Sutarties sąlygų nevykdymo ar netinkamo vykdymo visus kitus patirtus tiesioginius ir netiesioginius nuostolius, jeigu jie susidarė dėl kitos Šalies kaltės, ir patirtų nuostolių nepadengia Sutartyje numatytos netesybos.
   11. Jei Paslaugos nebuvo suteiktos ar Paslaugų trūkumai nepašalinti, Užsakovas, įspėjęs Vykdytoją ne vėliau kaip prieš 2 (dvi) darbo dienas, turi teisę samdyti trečiuosius asmenis Paslaugų suteikimui ar Paslaugų trūkumams pašalinti. Tokiu atveju visas trūkumų šalinimo ar kitas Užsakovo patirtas išlaidas atlygina Vykdytojas.
   12. Vykdytojas pilnai atsako bei atlygina visus Užsakovo nuostolius ir išlaidas pagal trečiųjų šalių Užsakovui pareikštas pretenzijas dėl Sutarties vykdymo eigoje atsiradusių Vykdytojo pažeidimų dėl trečioms šalims priklausančių patentų, autorinių ar kitų intelektinės nuosavybės teisių.
6. **SUBTEIKIMAS (jei taikoma)**
   1. Sudarius Sutartį, tačiau ne vėliau negu Sutartis pradedama vykdyti, Vykdytojas įsipareigoja Užsakovui pranešti tuo metu žinomų subteikėjų ir visų kitų trečiųjų asmenų, kuriuos pasitelks subteikėjas (toliau visi bendrai vadinami subteikėjų) pavadinimus, kontaktinius duomenis ir jų atstovus. Užsakovas taip pat reikalauja, kad Vykdytojas informuotų apie šios informacijos pasikeitimus visu Sutarties vykdymo metu, taip pat apie naujus subteikėjus, kuriuos jis ketina pasitelkti vėliau.
   2. Subteikimas nesukuria sutartinių santykių tarp Užsakovo ir subteikėjo. Vykdytojas atsako už savo subteikėjų veiksmus ar neveikimą. Užsakovo sutikimas, kad sutartiniams įsipareigojimams vykdyti būtų pasitelkiamas subteikėjas, neatleidžia Vykdytojo nuo jokių jo įsipareigojimų pagal Sutartį. Sutarties tekste Vykdytojo darbuotojai reiškia ir subteikėjo darbuotojus.
   3. Užsakovas neriboja Vykdytojo galimybės Paslaugų teikimui pasitelkti kitus subteikėjus, kurių pajėgumais Vykdytojas nesirėmė pagrįsti kvalifikaciją, tačiau Vykdytojas privalo raštu informuoti Užsakovą apie numatomas pasirašyti subteikimo sutartis ne vėliau kaip prieš 3 (tris) dienas iki tokių sutarčių pasirašymo.
   4. Jei Užsakovas turi pagrįstų įtarimų, kad subteikėjas yra nekompetentingas vykdyti nustatytas pareigas, jis turi teisę reikalauti Vykdytojo atsisakyti subteikėjo paslaugų ir (ar) jį pakeisti kitu, nustačius neatitikimus, arba reikalauti, kad Vykdytojas pats vykdytų subteikėjui perduotus sutartinius įsipareigojimus.
   5. Subteikėjo, kurio kvalifikacija remiamasi, pasitelkimo ar keitimo tvarka:
      1. Sutarčiai vykdyti Vykdytojas pasitelkia specialistus, nurodytus Vykdytojo pasiūlyme (jeigu taikoma);
      2. Vykdytojas, pasitelkdamas ar keisdamas subteikėją, gali pasitelkti tik tokį pat statusą turinčias įmones ar įstaigas, ar specialistus, atitinkančias pirkimo dokumentuose nurodytus kvalifikacijos reikalavimus bei negali būti žemesnės kvalifikacijos nei keičiami subteikėjai;
      3. Vykdytojas prieš 3 (tris) darbo dienas raštu informuoja Užsakovą apie numatomą subteikėjo pasitelkimą / keitimą, pasitelkimo ar keitimo priežastis, pateikia dokumentus, patvirtinančius tokio pasitelkimo ar keitimo būtinumą bei Pirkimo dokumentuose numatytus dokumentus apie subteikėją (subteikėjas turi atitikti nurodytus Pirkimo dokumentuose kvalifikacinius reikalavimus, jei jo kvalifikacija buvo remtasi) bei kitus Pirkimo dokumentuose nustatytus dokumentus, subteikėjų sutikimą numatomų darbų atlikimui, pavadinimus, kontaktinius duomenis ir jų atstovus;
      4. Šalys, suderinusios naujo subteikėjo kandidatūrą, įformina Sutarties pakeitimą dėl subteikėjo pasitelkimo / pakeitimo, pasirašomą abiejų Šalių.
   6. Vykdytojas neturi teisės pasitelkti šios Sutarties vykdymui Užsakovo darbuotojų darbo sutarčių pagrindu ar kitokiu būdu, Užsakovo auditorių, patarėjų, konsultantų, atstovų, brokerių ar kitų nepriklausomų specialistų, kuriems dėl to kiltų interesų konfliktas, būtų pažeistos tokių specialistų profesinės etikos normos arba gerosios verslo praktikos standartai, jei tai nėra raštu suderinta su Užsakovu.
   7. Užsakovas numato tiesioginio atsiskaitymo galimybę su Sutartyje nurodytais subteikėjais vadovaujantis Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 96 straipsnyje nustatyta tvarka.
7. **SUTARTIES ĮVYKDYMO UŽTIKRINIMAS**
   1. Sutarties įvykdymo užtikrinimui (jei toks reikalavimas yra numatytas Sutarties specialiojoje dalyje) Vykdytojas ne vėliau kaip per 10 (dešimt) darbo dienų po Sutarties pasirašymo dienos įsipareigoja pateikti Užsakovui Sutarties įvykdymo užtikrinimą žemiau nurodytomis sąlygomis:
      1. Sutarties įvykdymo užtikrinimo dydis: 10 proc. nuo bendros Sutarties kainos be PVM;
      2. Sutarties įvykdymo užtikrinimo galiojimas: įvykdymo užtikrinimas turi nepertraukiamai galioti iki numatomo Vykdytojo sutartinių įsipareigojimų įvykdymo dienos ir 30 dienų po jos. Jeigu Vykdytojas neįvykdo sutartinių įsipareigojimų likus 30 dienų iki pateikto Sutarties įvykdymo užtikrinimo galiojimo pabaigos, Vykdytojas turi per 20 dienų pateikti atnaujintą (pratęstą) Sutarties įvykdymo užtikrinimą ne trumpesniam laikotarpiui kaip iki numatomos jo sutartinių įsipareigojimų įvykdymo dienos ir 30 dienų po jos;
      3. Sutarties įvykdymo užtikrinime turi būti nurodyta, kad užtikrinimo davėjas besąlygiškai, pagal pirmą pareikalavimą ir neatšaukiamai įsipareigoja sumokėti Užsakovui užtikrinime nurodytą sumą per 10 (dešimt) darbo dienų nuo pirmo raštiško Užsakovo pranešimo gavimo dienos; Užsakovas neprivalo pagrįsti savo reikalavimo Užtikrinimo davėjui, tačiau privalo nurodyti, kurie Sutartyje numatyti Užsakovo įsipareigojimai nevykdomi (netinkamai vykdomi); Užsakovas neprivalo įrodinėti realiai patirtų nuostolių, o Vykdytojas, pasirašydamas Sutartį ir pateikdamas užtikrinimą, patvirtina, kad užtikrinimo suma laikytina minimaliais neginčijamais Užsakovo nuostoliais, kurių nereikia įrodinėti užtikrinimo davėjui apie Sutartyje nustatytų įsipareigojimų pažeidimą, dalinį ar visišką jų nevykdymą ar netinkamą vykdymą;
      4. Sutarties įvykdymo užtikrinimas gali būti pateikiamas finansų įstaigos garantija, arba finansų įstaigos laidavimu, išduotu finansų įstaigos, kuriai (arba kurią valdančiam subjektui, turinčiam ne mažiau kaip 50% tos finansų įstaigos akcijų) suteiktas tarptautinės reitingų agentūros ilgalaikio skolinimo reitingas, ne mažesnis kaip Standard & Poor’s reitingo agentūros – „BBB-“ arba Fitch reitingo agentūros – „BBB-“ arba Moody’s reitingo agentūros – „Baa3“.
   2. Jei Sutarties vykdymo metu Užtikrinimą išdavęs juridinis asmuo (garantas, laiduotojas) negali įvykdyti savo įsipareigojimų, Vykdytojas per 10 (dešimt) darbo dienų nuo Užsakovo rašto gavimo dienos arba nuo sužinojimo apie garanto / laiduotojo negalimumą vykdyti savo įsipareigojimus dienos (šis terminas gali būti trumpesnis, jei iki Sutarties pabaigos liko ne daugiau kaip 15 (penkiolika) dienų privalo pateikti naują Užtikrinimą tokiomis pačiomis sąlygomis kaip ir ankstesnysis.
   3. Jei Sutarties specialiojoje dalyje yra nurodyta, Vykdytojas privalo būti apsidraudęs civiline atsakomybe ir, ne vėliau kaip per 10 (dešimt) darbo dienų po Sutarties įsigaliojimo dienos, pateikti tą patvirtinančius dokumentus Užsakovui.
   4. Jei Sutarties specialiojoje dalyje yra nurodyta, jog Vykdytojas privalo būti apsidraudęs civiline atsakomybe ar pateikti kitas garantijas, laidavimo raštus, polisus ir pan., Vykdytojas juos privalo pateikti Sutarties specialiojoje dalyje nurodytomis sąlygomis bei atsakomybė dėl jų nepateikimo / nepratęsimo taikoma pagal Sutarties 6.7. punktą.
8. **SUTARTIES GALIOJIMAS, KEITIMAS IR NUTRAUKIMAS**
9. Sutartis laikoma sudaryta ir įsigalioja:
   1. šalims pasirašius Sutartį - nuo Sutarties pasirašymo dienos (vėliausios Šalies parašo data), arba
   2. jei reikalaujamas Sutarties įvykdymo užtikrinimas – šalims pasirašius Sutartį ir Vykdytojui pateikus Užtikrinimą. Sutarties įsigaliojimo data yra laikoma Sutarties Užtikrinimo pateikimo diena.

Vykdytojui nepasirašius Sutarties ar nepateikus Užtikrinimo nustatytais terminais Sutartis neįsigalioja.

* 1. Sutartis  galioja iki Sutarties specialiojoje dalyje nustatyto termino pabaigos.
  2. Šalių prisiimti įsipareigojimai pagal Sutartį susiję su atsakomybe, atsiskaitymu, žalos (nuostolių) atlyginimu, galioja iki visiško Šalių įsipareigojimų įvykdymo.
  3. Sutartis gali būti pakeista ir papildyta tik raštišku Šalių susitarimu.
  4. Sutartis gali būti nutraukiama prieš terminą šiais atvejais:
     1. abipusiu Šalių raštišku susitarimu;
     2. vienašališkai, bet kurios Šalies iniciatyva, raštu įspėjus kitą šalį prieš 14 (keturiolika) kalendorinių dienų, jeigu kita Šalis nevykdo arba netinkamai vykdo Sutartį ir tai yra esminis Sutarties pažeidimas.
     3. vienašališkai, bet kurios Šalies iniciatyva, raštu įspėjus kitą šalį prieš 14 (keturiolika) kalendorinių dienų, kai kitai Šaliai yra inicijuojama arba iškeliama bankroto ar restruktūrizavimo byla, arba Šalis tampa nemoki, yra likviduojama, stabdo savo ūkinę veiklą, arba nepajėgia vykdyti sutartinių įsipareigojimų ar Sutarties 10 skyriuje nurodytos force majeure aplinkybės tęsiasi ilgiau kaip 60 (šešiasdešimt) kalendorinių dienų.
  5. Esminiais Sutarties pažeidimais, įskaitant, bet neapsiribojant, laikoma:
     1. Vykdytojas nepradeda teikti Paslaugų ilgiau kaip 5 (penkias) darbo dienas arba Paslaugas teikia taip lėtai, kad tampa akivaizdu, jog Paslaugos Sutartyje numatyta tvarka ir terminais suteiktos nebus;
     2. Vykdytojas vėluoja suteikti / užbaigti teikti Paslaugas ilgiau kaip 5 (penkias) darbo dienas ir per Užsakovo suteiktą papildomą terminą šio trūkumo neištaiso.
     3. Vykdytojas nepateikia (visų ar dalies) privalomų (lydinčiųjų) dokumentų ir per atskirą Užsakovo suteiktą papildomą terminą šio trūkumo neištaiso;
     4. Teikiamos Paslaugos neatitinka Sutartyje numatytų reikalavimų;
     5. jeigu Užsakovas, nepagrįstai neatsiskaito su Vykdytojui daugiau nei 30 (trisdešimt) kalendorinių dienų po atsiskaitymo termino pabaigos ir neapmokėta suma viršija 10 (dešimt) procentų Sutarties kainos su PVM;
     6. Sutarties 8 skyriaus „Sutarties įvykdymo užtikrinimas“ nuostatų nesilaikymas. Už šiame skyriuje numatytų nuostatų nesilaikymą Sutartis vienašališkai nutraukiama įspėjus Vykdytoją prieš 3 (tris) darbo dienas.
     7. Sutarties 7 skyriaus „Subteikimas (jeigu taikoma)“ nuostatų nesilaikymas Už šiame skyriuje numatytą nuostatų nesilaikymą Sutartis nutraukiama vienašališkai įspėjus prieš tris darbo dienas;
     8. Sutarties 5.4. punkto nuostatų pažeidimas;
     9. Vykdytojas pažeidžia Sutarties ar teisės aktų nuostatas, reglamentuojančias intelektinės nuosavybės bei konfidencialios informacijos nuostatas.
  6. Nutraukus Sutartį, Vykdytojas privalo perduoti Užsakovui iki Sutarties nutraukimo faktiškai atliktas Paslaugas, o Užsakovas privalo tinkamai suteiktas Paslaugas priimti ir už jas sumokėti. Toks perdavimas ir priėmimas turi būti atliktas per 5 (penkias) darbo dienas nuo Sutarties nutraukimo dienos. Priešingu atveju Šalis, dėl kurios kaltės šis perdavimas arba priėmimas yra vilkinamas, atlygina kitai Šaliai dėl to patirtus nuostolius. Sutartį nutraukus dėl Vykdytojo kaltės, be jam priklausančio atlyginimo už tinkamai suteiktas Paslaugas, Vykdytojas neturi teisės į kokių nors kitų patirtų nuostolių kompensaciją (atlyginimą).
  7. Bet kokios Sutarties nuostatos negaliojimas ar prieštaravimas Lietuvos Respublikos įstatymams ar kitiems norminiams teisės aktams neatleidžia Šalių nuo prisiimtų įsipareigojimų vykdymo. Šiuo atveju tokia nuostata turi būti pakeista atitinkančia teisės aktų reikalavimus, kiek įmanoma artimesne Sutarties tikslui bei kitoms jos nuostatoms.
  8. Sutarties sąlygos Sutarties galiojimo laikotarpiu gali būti keičiamos Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo numatytais pagrindais. Abiejų Šalių tinkamai patvirtinti Sutarties pakeitimai yra neatskiriama Sutarties dalis.

1. **NENUGALIMOS JĖGOS (FORCE MAJEURE ) APLINKYBĖS**
   1. Šalis nėra laikoma atsakinga už bet kokių įsipareigojimų pagal Sutartį neįvykdymą ar dalinį neįvykdymą, jeigu ji įrodo, kad tai įvyko dėl nenugalimos jėgos (force majeure) aplinkybių, nurodytų LR civiliniame kodekse ir Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“. Esant nenugalimos jėgos (force majeure) aplinkybėms Šalys Lietuvos Respublikos teisės aktuose nustatyta tvarka yra atleidžiamos nuo atsakomybės už Sutartyje numatytų prievolių neįvykdymą, dalinį neįvykdymą arba netinkamą įvykdymą, o įsipareigojimų vykdymo terminas pratęsiamas.
   2. Šalis, prašanti ją atleisti nuo atsakomybės, privalo pranešti kitai Šaliai apie nenugalimos jėgos (force majeure) aplinkybes nedelsdama, bet ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo, taip pat pranešti galimą įsipareigojimų įvykdymo terminą. Pranešime nurodytos nenugalimos jėgos aplinkybės  turi būti patvirtintos kompetentingos valdžios institucijos, vadovaujantis Nenugalimos jėgos (force majeure) aplinkybes liudijančių pažymų išdavimo tvarkos aprašu, patvirtintu Lietuvos Respublikos Vyriausybės 1997 m. kovo 13 d. nutarimu Nr. 222 „Dėl Nenugalimos jėgos (force majeure) aplinkybes liudijančių pažymų išdavimo tvarkos aprašo patvirtinimo“.
   3. Pagrindas atleisti Šalį nuo atsakomybės atsiranda nuo nenugalimos jėgos (force majeure) aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo kitai Šaliai momento. Jeigu Šalis laiku neišsiunčia pranešimo arba neinformuoja apie atsiradusias nenugalimas aplinkybes, ji privalo kompensuoti kitai Šaliai visą dėl to patirtą žalą.
2. **KONFIDENCIALUMO ĮSIPAREIGOJIMAS**
   1. Sutarties Šalys įsipareigoja, visu Sutarties galiojimo laikotarpiu ir 3 (tris) metus pasibaigus Sutarties galiojimui, neatskleisti trečiosioms šalims informacijos, susijusios su Sutartimi ir jos vykdymu (išskyrus tą, kuri ir taip yra vieša) be raštiško išankstinio kitos Šalies sutikimo, nebent tokios informacijos atskleidimas būtų privalomas pagal Lietuvos Respublikos įstatymus arba būtinas tam, kad būtų tinkamai įvykdyti įsipareigojimai pagal Sutartį, apie tokius atskleidimo atvejus nedelsiant, bet ne vėliau kaip per 3 (tris) darbo dienas informuojant kitą Šalį. Kitos Šalies sutikimas taip pat nereikalingas, teikiant informaciją audito įmonei ar kitiems profesionaliems konsultantams, atliekantiems Šalies veiklos ar finansinių ataskaitų auditą bei Šalies akcininkui, jeigu tokia informacija ir dokumentai, įskaitant informaciją ir dokumentus, susijusius su Šalies komercine (gamybine) paslaptimi ir konfidencialia informacija, akcininkui būtini vykdant kituose teisės aktuose numatytus reikalavimus ir akcininkas užtikrina tokios informacijos ir dokumentų konfidencialumą.
3. **GINČŲ NAGRINĖJIMO TVARKA**
   1. Sutarčiai ir visoms iš Sutarties atsirandančioms teisėms ir pareigoms taikomi Lietuvos Respublikos įstatymai bei kiti norminiai teisės aktai.
   2. Bet kokie nesutarimai, ginčai, pretenzijos ar reikalavimai, kylantys iš Sutarties ar susiję su Sutartimi sprendžiami Šalių tarpusavio derybų keliu. Nepasiekus susitarimo ginčai tarp Šalių sprendžiami Lietuvos Respublikos teisės aktų nustatyta tvarka Lietuvos Respublikos teismuose. Ginčą sprendžiant teisme teritorinis teismingumas nustatomas pagal Užsakovo registruotos buveinės adresą.
4. **KITOS NUOSTATOS**
   1. Vykdydamos Sutartį, Šalys vadovaujasi Lietuvos Respublikoje galiojančiais teisės aktais bei Sutarties nuostatomis.
   2. Šalys privalo ne vėliau kaip per 3 (tris) darbo dienas raštu informuoti viena kitą apie rekvizitų, ar atsakingų asmenų ir (ar) jų kontaktinių duomenų, nurodytų Sutarties specialiojoje dalyje, pasikeitimus. Šalis, laiku nepranešusi kitai Šaliai apie minėtų duomenų / rekvizitų pasikeitimą, neturi teisės reikšti pretenzijų, kad ji negavo pranešimų, jei kita Šalis juos siuntė pagal paskutinius jai žinomus kitos Šalies kontaktinius duomenis / rekvizitus ar reikšti pretenzijas dėl sutartinio įsipareigojimo, kurio vykdymui ta informacija yra būtina, netinkamo įvykdymo.
   3. Vykdytojas neprieštarauja, kad vadovaujantis Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 94 straipsnio 9 punktu, Sutarties sąlygos būtų paskelbtos Centrinėje viešųjų pirkimų informacinėje sistemoje, ir patvirtina, kad tokios informacijos atskleidimas nepažeis teisėtų jo komercinių interesų.
   4. Už Sutarties vykdymą atsakingi Šalių atstovai nurodyti Sutarties specialiojoje dalyje.
   5. Pranešimai ir kitas Šalių susirašinėjimas pagal Sutartį įteikiamas arba pasirašytinai, arba siunčiant registruotu laišku paštu, elektroniniu paštu, arba pristatomas kurjerio Sutartyje nurodytais kontaktiniais adresais. Šalies pranešimai ir kita korespondencija yra laikomi kitos Šalies gautais: [1] įteikimo dieną, jeigu įteikta pasirašytinai; [2] penktą dieną po išsiuntimo, jeigu siųsta registruotu paštu; [3] išsiuntimo dieną, jeigu siųsta elektroniniu paštu. Šalys teiks prioritetą informacijos / dokumentų pateikimui elektroniniu paštu, nebent kitokį pateikimo būdą lemtų informacijos pobūdis, apimtis ar kitos objektyvios aplinkybės.
   6. Sutartį sudarantys dokumentai vienas kitą paaiškina. Esant tarpusavio neatitikimams tarp Sutarties sąlygų ir jos priedų, prioritetas teikiamas šiam Šalių pasirašytam Sutarties tekstui, po to Pirkimo, kurio pagrindu buvo sudaryta Sutartis, dokumentams, po to – Pasiūlymui. Jeigu yra Sutarties specialiosios dalies ir Sutartis bendrosios dalies nuostatų prieštaravimų – vadovaujamasi Sutarties specialiosios dalies sąlygomis.
   7. Sutartis laikoma tinkamai sudaryta, jei ji yra pasirašyta vienu iš šių būdų: arba Sutartį pasirašant fiziniais parašais, 2 (dviem) vienodą teisinę galią turinčiais egzemplioriais, po 1 (vieną) – kiekvienai Šaliai; arba fiziniais parašais, vienu egzemplioriumi, Sutarties abipusį pasirašymą patvirtinant skenuota Šalių pasirašytos Sutarties versija; arba pasirašant sutarties elektroninę versiją kvalifikuotu elektroniniu parašu, kuris pagal LR ir Europos Sąjungos teisės aktų nuostatas yra prilyginamas rašytiniam ir tik naudojant kvalifikuotą elektroninio parašo sertifikatą ir kvalifikuotus parašo kūrimo įrenginius, atitinkančius 2014 m. liepos 23 d. Europos Parlamento ir Tarybos reglamento (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje reglamento reikalavimus
   8. Visi dokumentai ir Šalių susirašinėjimas turi būti lietuvių kalba.
   9. Sutarties priedai, nurodyti Sutarties specialiojoje dalyje, yra neatskiriama Sutarties dalis.

1. **Šalių rekvizitai ir parašai**

|  |  |
| --- | --- |
| **Užsakovas** | **Vykdytojas**  **]** |
| **AB „Kauno energija“** | *įrašyti* |
| Juridinio asmens kodas 235014830 | Juridinio asmens kodas *įrašyti* |
| Adresas Raudondvario pl. 84, Kaunas | Adresas *įrašyti* |
| PVM mokėtojo kodas LT350148314 | PVM mokėtojo kodas *įrašyti* |
| A.s LT607044060002866144, AB SEB bankas | A.s *įrašyti*, AB *įrašyti* bankas |
| Tel. Nr. +370 800 11 011 | Tel. Nr. *įrašyti* |
| El. Paštas info@kaunoenergija.lt | El. Paštas *įrašyti* |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                Vardas pavardė, pareigos    Data: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                Vardas pavardė, pareigos    Data: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |